Guptas verkoop mediahuise vir miljoeneArgieffoto Die Gupta-familie se Oakbay Investments het Maandag aangekondig hy gaan sy aandele in die African News Network-nuuskanaal (ANN7) en The New Age-koerant (TNA) vir miljoene rande verkoop. Ronica Ragavan, waarnemende uitvoerende hoof van Oakbay, het in ŉ verklaring gesê die maatskappy gaan sy aandele in Infinity Media, wat ANN7 bedryf, en TNA aan Lodidox and Management vir R450 miljoen verkoop. Oakbay het ŉ ooreenkoms met Lodidox bereik om ANN7 vir R300 miljoen te verkoop en TNA vir R150 miljoen. Die ooreenkoms sal na verwagting oor die volgende paar weke afgehandel word, onderworpe aan enige regulerende vereistes. “Die ooreenkoms is deel van Oakbay se verbindings om werksgeleenthede te behou en meer as 7 500 hardwerkende werknemers in die groep te beskerm,” het Ragavan gesê. “Onder die nuwe meerderheidsaandeelhouer glo Oakbay dat beide ondernemings en hul werknemers die blink en welvarende toekoms sal hê wat hulle verdien.” Ragavan het ook gesê die ooreenkoms sal hulle genoeg tyd gun om te fokus om hul naam in ere te herstel ná “ongegronde aantygings in die media”.